I. Mikloš, podpredseda vlády a minister financií SR: (2003-05-20):
Cieľom tohto návrhu novely zákona je predovšetkým zohľadnenie podnetov Svetovej banky z jej hodnotiacej správy k programu, ktoré sa týkajú činnosti fungovania a finančnej stability Fondu ochrany vkladov a ktoré sú kompatibilné so smernicou o systéme ochrany vkladov platnou v Európskej únii. Medzi hlavné podnety, ktoré boli zohľadnené v predmetnej novele, je podpora finančnej stability Fondu ochrany vkladov, poskytnúť zo štátnych prostriedkov podporu v prípade potreby pre tento fond. Podrobné pravidlá, účel a výšku poskytnutia týchto potenciálnych príjmov zo štátneho rozpočtu bude určovať predovšetkým zákon o rozpočtových pravidlách a zákon o štátnom rozpočte na príslušný rok. Ďalšou príčinou tejto novely je zmena v zložení najvyšších orgánov Fondu ochrany vkladov, t. j. v trvalom zložení Rady a Dozornej rady Fondu ochrany vkladov tak, aby sa zabezpečil početný pomer 3 zástupcov komerčných bánk, 2 zástupcov Národnej banky a 2 zástupcov ministerstva financií. Týmto zložením sa sleduje zamedzenie absolútnej kontroly komerčných bánk nad Fondom ochrany vkladov, čím sa zamedzí vzniku potenciálneho konfliktu záujmov medzi komerčnými bankami a Fondom ochrany vkladov. V neposlednom rade tiež Svetová banka žiadala, aby sa zrušilo ustanovenie o oprávnení Fondu ochrany vkladov poskytovať úvery bankám v nútenej správe. Toto sú hlavné dôvody predloženia návrhu novely tohto zákona a žiadam vás, panie poslankyne, páni poslanci, o jeho schválenie. Ďakujem pekne. Z. Martináková, podpredsedníčka NR SR: Dávam slovo spravodajcovi, ktorého určil navrhnutý gestorský výbor, výbor pre financie, rozpočet a menu, pánovi poslancovi Jozefovi Hurbanovi. J. Hurban, poslanec: Vážená pani podpredsedníčka, vážený pán podpredseda vlády, vážené kolegyne a kolegovia, dovoľte mi, aby som v zmysle zákona Národnej rady č. 350/1996 Z. z. o rokovacom poriadku Národnej rady v znení neskorších predpisov vystúpil k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov. Tento návrh zákona ste dostali ako tlač 223. Uvedený návrh zákona bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku. Predseda Národnej rady tento návrh posúdil a podľa legislatívnych pravidiel zaradil ho na rokovanie 12. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady o rokovacom poriadku, ako aj náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Prosím, pani podpredsedníčka, aby ste otvorili rozpravu. Z. Martináková, podpredsedníčka NR SR: Ďakujem, pán poslanec. Prosím, aby ste zaujali miesto určené pre spravodajcov. Otváram všeobecnú rozpravu k tomuto bodu programu. Písomne sa do rozpravy neprihlásil žiaden poslanec. Otváram možnosť hlásiť sa ústne do rozpravy. Uzatváram možnosť hlásiť sa ústne do rozpravy. Slovo má pán poslanec Ondriaš. K. Ondriaš, poslanec: Vážená pani podpredsedníčka, dámy a páni, poslanci za KSS navrhujú, aby vládny návrh zákona (tlač 223), ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov, ktorý  do Národnej rady Slovenskej republiky predkladá minister financií Slovenskej republiky, bol vzatý navrhovateľom späť na dopracovanie a ak sa tak nestane, aby poslanci Národnej rady Slovenskej republiky odhlasovali jeho nepostúpenie do druhého čítania. Návrh odôvodňujem nasledovne. Všetci vieme, že právna úprava vkladov fyzických  osôb do bánk a iných nebankových subjektov, ich výplata, a to vrátane úrokov a iných majetkových výhod spojených s vkladom Slovenskej republike je nedostatočná, ak nie úplne zlá. Ukázalo sa to najmä pri skrachovaní bánk a iných nebankových subjektov a investičných fondov. Predkladaná novela zákona rieši len niektoré procesné a legislatívnotechnické problémy dnes platného zákona. Okrem toho, naopak, v novom navrhovanom § 26 sa ešte zhoršuje postavenie klientov skrachovaných bánk a nebankových subjektov pri vymáhaní ich nedostupných vkladov, pretože nárok na náhradu a výška náhrady za nedostupný vklad v banke, ktorý je chránený týmto zákonom, sa posudzuje a zisťuje podľa právnych predpisov platných ku dňu, keď sa vklady v banke stali nedostupnými. Právne vzťahy vkladov treba ucelene legislatívne upraviť tak, aby boli dodržané ústavné práva občanov uvedené v čl. 46 Ústavy Slovenskej republiky. Máme záujem o takú novelu zákona, ktorá by pomohla všetkým poškodeným klientom skrachovaných bankových a nebankových subjektov pri ich vymáhaní vkladov, ktoré týmto subjektom zverili. V zmysle rokovacieho poriadku dávam procedurálny návrh vrátiť návrh zákona jeho navrhovateľovi na dopracovanie. Ďakujem za pozornosť. Z. Martináková, podpredsedníčka NR SR: Vyhlasujem všeobecnú rozpravu k tomuto bodu programu za skončenú. Pán minister, chcete sa vyjadriť k rozprave? Nech sa páči.